14. ΝΟΜΟΘΕΤ. ΔΙΑΤΑΓΜΑ υπ’ αριθ.582 της 31 Μαρτ./6 Απρ. 1948 (ΦΕΚ Α΄ 83) Περί νοσηλείας εν ενεργεία στρατιωτικών εν γένει εις μη στρατιωτικά Νοσοκομεία. Άρθρ.1.-1.Επιτρέπεται εις τους Υπουργούς των Στρατιωτικών και Οικονομικών ίνα εις περιπτώσεις ελλείψεως χώρου ή θεραπευτικών μέσων εις τα λειτουργούντα Στρατιωτικά Νοσοκομεία ή Νοσηλευτικά Ιδρύματα του Στρατού, πιστοποιουμένας εκάστοτε υπό των Διευθυντών αυτών και μετά προηγουμένην γνωμάτευσιν της Ανωτάτης Στρατού Υγειονομικής Επιτροπής, προκειμένου δε περί των Επαρχιών της οικείας Επιτροπής Απαλλαγών, εγκρίνωσι, δια κοινής αποφάσεώς των, την εισαγωγήν εν ενεργεία Στρατιωτικών εν γένει (Αξ/κών, Ανθ/στών, Υπαξ/κών και Στρατιωτών) εις Πολιτικά, Δημοτικά, Φιλανθρωπικά και Ιδιωτικά Νοσηλευτικά Ιδρύματα και Κλινικάς, προς νοσηλείαν νευρολογικών, νευρικών και ψυχικών εν γένει παθήσεων, ως και στηθικών νοσημάτων. 2.Το αυτό δικαίωμα παρέχεται εις τον Υπουργόν των Στρατιωτικών οσάκις πρόκειται περί οιουδήποτε νοσήματος ή σωματικής βλάβης αποτόκου εκτάκτου συμβάντος ή αιφνιδίου ατυχήματος, εφ’ όσον η εντεύθεν κατάστασις του πάσχοντος δεν επιτρέπει άνευ κινδύνου της ζωής του, την διακομιδήν ή εισαγωγήν αυτού εις Στρατιωτικόν Νοσοκομείον ή Νοσηλευτικόν Ίδρυμα του Στρατού, ήθελε δε βεβαιωθή αύτη υπό του Διευθυντού της Υγειονομικής Υπηρεσίας Γ.Ε.Σ., προκειμένου δε περί Επαρχιών του ιατρού της εν τω τόπω του συμβάντος ή ατυχήματος εδρευούσης Στρατιωτικής Μονάδος. 3.Εκλιπούσης της αιτίας, υφ’ ην ενεκρίθη η εις μη Στρατιωτικά Νοσοκομεία ή Νοσηλευτικά Ιδρύματα, νοσηλεία των ανωτέρω δικαιουμένων ταύτης, προσώπων, πιστοποιουμένης υπό των εν τοις προηγουμένοις εδαφίους οργάνων, αύτη συνεχίζεται δια τον υπόλοιπον χρόνον εις τα Στρατιωτικά Νοσοκομεία ή Νοσηλευτικά Ιδρύματα του Στρατού. Άρθ.2.-1.Τα πάσης φύσεως νοσήλεια των κατά το προηγούμενον άρθρον νοσηλευομένων εις μη Στρατιωτικά Νοσοκομεία ή Νοσηλευτικά Ιδρύματα του Στρατού, καθοριζόμενα υπό του Υπουργού των Στρατιωτικών δια μεν τα υπό του Υπουργείου Υγιεινής εξαρτώμενα Ιδρύματα μετά προηγουμένην γνωμάτευσιν της αρμοδίας υπηρεσίας αυτού, δια δε τα Δημοτικά, Φιλανθρωπικά, Ιδιωτικά και λοιπά εν γένει Ιδρύματα τη προτάσει των Διοικητικών Συμβουλίων και των Διευθυντών των Ιδιωτικών Ιδρυμάτων και Κλινικών, καταβάλλονται εξ ολοκλήρου υπό του Δημοσίου βάσει δικαιολογητικών οριζομένων υπό του αυτού Υπουργού μη δυνάμενα να υπερβώσι το δια την εν τοις Στρατιωτικοίς Νοσοκομείοις νοσηλείαν δαπανώμενον υπό του Δημοσίου δια τούτους ποσόν. 2.Εκ των ούτω καθοριζομένων νοσηλείων, τους μεν νοσηλευομένους βαρύνει η και δια την εν τοις Στρατιωτικοίς Νοσηλευτικοίς Ιδρύμασι του Στρατού νοσηλείαν ενεργουμένη εκ των αποδοχών των κράτησις, το δε Δημόσιον ολόκληρος η υπόλοιπος δαπάνη αυτών. Άρθρ.3.-Το μόνιμον και έκτακτον (ημερομίσθιον) Ιδιωτικόν προσωπικόν της Στρατιωτικής Υπηρεσίας διέπεται όσον αφορά την νοσηλείαν του εν γένει υπό των ισχυουσών διατάξεων των εφαρμοζομένων δια τας αντιστοίχους κατηγορίας των λοιπών δημοσίων υπαλλήλων. Άρθρ.4.-Άπασαι αι εκδοθείσαι μέχρι τούδε Διαταγαί του Υπουργού των Στρατιωτικών περί νοσηλείας εν ενεργεία Στρατιωτικών εν γένει εις μη Στρατιωτικά Νοσοκομεία ως και Ιδιωτικού Προσωπικού Στρατιωτικής υπηρεσίας εις Στρατιωτικά Νοσοκομεία. κυρούνται. Άρθρ.5.-1.Αι λεπτομέρειαι της εκτελέσεως του παρόντος Νόμου κανονισθήσονται δια Διαταγής του Υπουργού των Στρατιωτικών. 2.Ο δια της υπ’ αριθ. 333/30.5.46 Πράξεως του Υπουργικού Συμβουλίου «περί κυρώσεως κλπ. Νομοθετημάτων κατοχής αρμοδιότητος Υπουργείου Στρατιωτικών, κυρωθείς και τροποποιηθείς Νόμ. 775/43 «περί νοσηλείας Στρατιωτικών εν γένει και Ιδιωτικού προσωπικού της Στρατιωτικής υπηρεσίας «ως και πάσα γενική ή ειδική διάταξις αντικειμένη εις τον παρόντα Νόμον καταργείται. 3.Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως.